นายกรัฐมนตรีขอให้ทุกฝ่ายทำงานต่อเนื่อง พร้อมปรับมาตรการให้เข้ากับสถานการณ์ช่วงเปลี่ยนผ่าน
พลเอก ประยุทธ์ จันทร์โอชา นายกรัฐมนตรี และ หัวหน้าคณะรักษาความสงบแห่งชาติ หรือ คสช. กล่าวก่อนการประชุมคณะกรรมการนโยบายและบริหารจัดการข้าว ว่า ขอบคุณทุกคนที่ร่วมกันทำงานมาตลอด ทั้งก่อนการเลือกตั้งและหลังการเลือกตั้ง ซึ่งจากนี้ยังคงต้องทำงานเหมือนเดิม พร้อมขอให้ทุกคนรักษาและสานต่อการทำงานอย่างต่อเนื่องในทุกมิติ โดยช่วยกันปรับแก้มาตรการให้เหมาะสมกับสถานการณ์ในช่วงนี้ ซึ่งเป็นช่วงเปลี่ยนผ่าน        ภายหลังเปิดการประชุมประมาณ 40 นาที นายกรัฐมนตรีได้กลับขึ้นไปยังห้องทำงาน ที่ตึกไทยคู่ฟ้า และมอบหมายให้พลเอกฉัตรชัย สาริกัลยะ รองนายกรัฐมนตรี เป็นประธานการประชุมต่อ โดยมีรายงานว่าในการประชุมครั้งนี้ กรมการค้าต่างประเทศ เตรียมนำเสนอผลการระบายข้าวสารในสต๊อกรัฐบาลทั้งหมด รวมไปถึงปริมาณข้าวที่ยังคงเหลือจากกรณีต่าง ๆ เช่น ไม่มารับมอบ เป็นต้น ซึ่งมีจำนวนไม่มากแล้ว เป็นข้าวสำหรับการบริโภค        สำหรับช่วงบ่าย นายกรัฐมนตรีมีภารกิจเป็นประธานการประชุมคณะกรรมการนโยบายการร่วมลงทุนระหว่างรัฐและเอกชน ที่ทำเนียบรัฐบาล